Title: ประกาศกรมการค้าต่างประเทศ เรื่อง เปิดการทบทวนเพื่อเรียกเก็บอากรตอบโต้การทุ่มตลาด สินค้าเหล็กโครงสร้างรูปพรรณหน้าตัดรูปตัว H ที่มีแหล่งกำเนิดจากสาธารณรัฐประชาชนจีน พ.ศ. 2550

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการทบทวนเพื่อเรียกเก็บอากรตอบโต้การทุ่มตลาด
สินค้าเหล็กโครงสร้างรูปพรรณหน้าตัดรูปตัว
H ที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๐[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง การตอบโต้การทุ่มตลาดสินค้าเหล็กโครงสร้างรูปพรรณหน้าตัดรูปตัว H
ที่มีแหล่งกำเนิดจากสาธารณรัฐประชาชนจีน (ฉบับที่ ๒) พ.ศ.
๒๕๔๕ ลงวันที่ ๘ ตุลาคม พ.ศ. ๒๕๔๕
กำหนดให้เรียกเก็บอากรตอบโต้การทุ่มตลาดสินค้าเหล็กโครงสร้างรูปพรรณหน้าตัดรูปตัว H ตามพิกัดอัตราศุลกากรประเภทที่ ๗๒๑๖.๓๓๐.๐๐๕
ที่มีแหล่งกำเนิดจากสาธารณรัฐประชาชนจีน ในอัตราร้อยละ ๒๗.๘๑ ของราคา ซี.ไอ.เอฟ.
เป็นเวลา ๕ ปี นั้น

ปรากฏว่า
บริษัท เหล็กสยามยามาโตะ จำกัด
ซึ่งเป็นอุตสาหกรรมภายในผู้ผลิตสินค้าเหล็กโครงสร้างรูปพรรณหน้าตัดรูปตัว H
ได้ยื่นคำขอให้พิจารณาทบทวนเพื่อเรียกเก็บอากรตอบโต้การทุ่มตลาดสินค้าเหล็กโครงสร้างรูปพรรณหน้าตัดรูปตัว
H
ที่มีแหล่งกำเนิดจากสาธารณรัฐประชาชนจีนตามอัตราดังกล่าวต่อไปอีกเมื่อครบกำหนด ๕
ปี โดยแสดงเหตุผลข้อเท็จจริงว่า
หากยุติการเรียกเก็บอากรตอบโต้การทุ่มตลาดจะทำให้มีการทุ่มตลาดต่อไป
หรือทำให้การทุ่มตลาดฟื้นคืนอีกตามมาตรา ๕๗
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒

คณะกรรมการพิจารณาการทุ่มตลาดและการอุดหนุนได้พิจารณาเมื่อวันที่
๒๖ กันยายน พ.ศ. ๒๕๕๐
โดยมีคำวินิจฉัยว่าคำขอดังกล่าวมีมูลเพียงพอที่จะพิจารณาทบทวนเพื่อเรียกเก็บอากรตอบโต้การทุ่มตลาดต่อไป
จึงมีมติให้กรมการค้าต่างประเทศเปิดการทบทวนเพื่อเรียกเก็บอากรตอบโต้การทุ่มตลาด
สินค้าเหล็กโครงสร้างรูปพรรณหน้าตัดรูปตัว H
ที่มีแหล่งกำเนิดจากสาธารณรัฐประชาชนจีนต่อไป และให้เรียกหลักประกันอากร
ตามอัตราอากรตอบโต้การทุ่มตลาดที่กำหนดไว้เดิม ตั้งแต่วันที่ ๑๐ ตุลาคม พ.ศ. ๒๕๕๐
เป็นต้นไป จนกว่าจะมีประกาศผลการทบทวน

อาศัยอำนาจตามความในมาตรา
๕๗ และมาตรา ๖๐
แห่งพระราชบัญญัติตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ กรมการค้าต่างประเทศจึงประกาศให้ทราบว่าจะเริ่มดำเนินกระบวนการพิจารณาทบทวนดังกล่าวตั้งแต่วันประกาศในราชกิจจานุเบกษาเป็นต้นไป
หากผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักมาตรการปกป้องและตอบโต้ทางการค้า กรมการค้าต่างประเทศ เลขที่
๔๔/๑๐๐ ถนนนนทบุรี ๑ อำเภอเมือง จังหวัดนนทบุรี ๑๑๐๐๐ หมายเลขโทรศัพท์ ๐ ๒๕๔๗ ๔๗๒๒
และ ๐ ๒๕๔๗ ๔๗๓๘ หมายเลขโทรสาร ๐ ๒๕๔๗ ๔๗๔๑ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔

ประกาศ ณ วันที่ ๕
ตุลาคม พ.ศ. ๒๕๕๐
อภิรดี  ตันตราภรณ์
อธิบดีกรมการค้าต่างประเทศ

วิภา/ผู้จัดทำ
๗ กันยายน ๒๕๕๔

[๑]
ราชกิจจานุเบกษา เล่ม ๑๒๔/ตอนพิเศษ ๑๕๐ ง/หน้า ๒๐/๘ ตุลาคม ๒๕๕๐